Jiuzhaigou

**Jiuzhaigou** (kineski: 九寨溝, pinyin: *Jiǔzhàigōu*; tibetski: *Zitsa Degu*; što znači "Dolina devet sela") je nacionalni park smješten u istoimenoj županiji autonomne prefekture Ngawa, na sjeveru kineske jugozapadne pokrajine Sečuan. Jiuzhaigou je najpoznatiji po svojim višekatnim slapovima i šarenim jezerima zbog čega je u V. kategoriji zaštite u sustavu IUCN-a, ali i upisan na UNESCO-v popis mjesta svjetske baštine u Aziji i Oceaniji od 1992. godine.

Jiuzhaigou se nalazi na južnom dijelu gorja Minshan, oko 330&nbsp;km sjeverno od glavnog grada pokrajine, Chengdua. Ime je dobio po devet tibetanskih sela koja se pružaju njegovom duljinom, od kojih su sedam još uvijek naseljena s oko ukupno 1000 stanovnika.

Nacionalni park ima površinu od 720&nbsp;km², s tampon zonom od 600&nbsp;km², a sastoji se od više povezanih dolina na visinama od 1.998 (kod jaruge Shuzheng) do 4.800 metara (jaruga Zechawa na vrhu planine Ganzigonggai). Kako je smješten na spoju tibetanske i Yangtze visoravni, njome se protežu rasjedi koji su uzorkom mnogih potresa, a koji su oblikovali njegov geološki krajolik. Najzanimljiviji su visoke krške formacije koje je tisućljećima oblikovano djelovanjem ledenjaka, potresima i vodom. Najpoznatija su njegova brojna bistra ledenjačka jezera koja su nastala prirodnim branama od lavina kamenja. Naslage karbonata su betonirale ove brane i dale šarene boje ovim jezerima. Brojna jezera su uzvodno i nizvodno ograđena naslagama vapnenačke sedre i plićinama. Na dva mjesta je nekoliko jezera poredano u nizu terasa odvojenih branama sedre: Shuzheng jezero s 19 i Nuorilang s 18 jezera u nizu. Ona su veća, ali manje geološki razvijena od slikovitih jezera Huanglonga na jugu Sečuana.

Područje Jiuzhaigoua se sastoji od tri doline: jaruga Rize i Zechawa koje se u njegovoj sredini spajaju u jarugu Shuzheng. Znameniti su i njegovi slapovi, kao što su slapovi *Xionguashai* ("Pandino jezero") i *Zhengzhutan* ("Biserni plićak"), od kojih se ovo drugo nalazi nizvodno od većeg kalcitnog jezera Zhengshutana.

Veliki raspon visina i bogata flora pridonose i životinjskoj bioraznolikosti. Iako nisu provedena sustavna istraživanja, zna se da u Jiuzhaigou obitava 10 vrsta velikih sisavaca među kojima sui ugrožene vrste: veliki panda, zlatni prćastonosni majmun, patuljasti panda, sečuanski takin i Thoroldov jelen. Od 131 vrste ptica, na lokalitetu su zabilježene: kineski monal, snježnoobrazni Garrulax i endemska Tengmalmova sova.


Image:1 jiuzhaigou valley pearl shoals waterfall 2011.jpg|Biserni slap
Image:九寨沟五花海.jpg|Pandino jezero (熊猫海, *Xióngmāo Hǎi*)
Image:Kyusaiko.jpg|Jezero pet cvjetova (五花海, *Wǔhuā Hǎi*)
Image:Nuorilang-Waterfall.jpg|Slap Nuorilang
Image:Clear water of Jiuzhaigou Valley.jpg|Bistra voda Jiuzhaigoua


## Izvori

* Edward Hoagland i Michael Yamashita, *[http://ngm.nationalgeographic.com/2009/03/jiuzhaigou/hoagland-text China's Mystic Waters] *, National Geographic Magazine, Washington DC, br. 215. (3.), str. 82.–97. ISSN 0027-9358

## Poveznice

* Plitvička jezera

## Vanjske veze

* Službena stranica Nacionanog parka Jiuzhaigou 
* Turističke informacije o Jiuzhaigou  
* Panografije Jiuzhaigoua  na patrimonuium-mundi.org
* Video Jiuzhaigoua (2:36) na službenim stranicama UNESCO-a